CELEX: 32018R1642
Language: lt
Date: 2018-07-13 00:00:00
Title: 2018 m. liepos 13 d. Komisijos deleguotasis reglamentas (ES) 2018/1642, kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinami kriterijai, į kuriuos kompetentingos institucijos turi atsižvelgti vertindamos, ar svarbių lyginamųjų indeksų administratoriai turėtų taikyti tam tikrus reikalavimus (Tekstas svarbus EEE.)

5.11.2018   
               
               
                  LT
               
               
                  Europos Sąjungos oficialusis leidinys
               
               
                  L 274/25
               
            
         KOMISIJOS DELEGUOTASIS REGLAMENTAS (ES) 2018/1642
         2018 m. liepos 13 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais patikslinami kriterijai, į kuriuos kompetentingos institucijos turi atsižvelgti vertindamos, ar svarbių lyginamųjų indeksų administratoriai turėtų taikyti tam tikrus reikalavimus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami Europos Parlamento ir Tarybos direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 25 straipsnio 9 dalies trečią pastraipą,
         kadangi:
         
                     (1)
                  
                  
                     Reglamento (ES) 2016/1011 25 straipsnio 1 dalimi svarbaus lyginamojo indekso administratoriui leidžiama pasirinkti netaikyti tam tikrų to reglamento nuostatų. Jei administratorius pasirenka netaikyti vienos ar daugiau tų nuostatų, kompetentinga institucija turi įgaliojimą nuspręsti, kad administratorius vis tiek turėtų taikyti vieną ar daugiau tų nuostatų. To reglamento 25 straipsnio 3 dalyje nurodomi kriterijai, į kuriuos kompetentinga institucija turi atsižvelgti vertindama, ar būtų tinkama tam administratoriui taikyti tas nuostatas;
                  
               
                     (2)
                  
                  
                     kriterijai, į kuriuos kompetentinga institucija turi atsižvelgti, turėtų atspindėti Reglamento (ES) 2016/1011 nuostatų, kurių netaikymą gali pasirinkti svarbių lyginamųjų indeksų administratoriai, pobūdį. Svarbių lyginamųjų indeksų administratoriai gali pasirinkti netaikyti tam tikrų nuostatų, kuriomis iš jų reikalaujama nustatyti organizacines priemones, kad būtų sumažinta interesų konfliktų rizika, kylanti dėl jų darbuotojų dalyvavimo lyginamojo indekso teikimo procese. Todėl, atsižvelgdamos į to reglamento 25 straipsnio 3 dalies a, c ir i punktuose nurodytus kriterijus, kompetentingos institucijos taip pat turėtų apsvarstyti, ar vietoje organizacinių priemonių, kurių reikalaujama tose nuostatose, nustatyta kitų tinkamų priemonių lyginamojo indekso teisingumui apsaugoti;
                  
               
                     (3)
                  
                  
                     atsižvelgdamos į Reglamento (ES) 2016/1011 25 straipsnio 3 dalyje nurodytus kriterijus, kompetentingos institucijos taip pat turėtų apsvarstyti lyginamojo indekso poveikį vienai ar daugiau konkrečių rinkų, ekonomikai apskritai ir lyginamojo indekso svarbą užtikrinant finansinį stabilumą. Šiuo tikslu kompetentingos institucijos turėtų naudoti informaciją, kuri prieinama viešai arba kurią jos turi, nes administratorius yra ją atskleidęs arba ji gauta kitais būdais;
                  
               
                     (4)
                  
                  
                     atsižvelgdamos į Reglamento (ES) 2016/1011 25 straipsnio 3 dalies f punkte nurodytą kriterijų ir nuostatų, kurių administratorius pasirinko netaikyti, pobūdį, kompetentingos institucijos taip pat turėtų apsvarstyti, ar administratorius yra įdiegęs tinkamas alternatyvias technines priemones ir kontrolės mechanizmus, kad palaikytų lyginamojo indekso teikimo tęstinumą ir jo pagrįstumą;
                  
               
                     (5)
                  
                  
                     administratoriams reikėtų suteikti pakankamai laiko, kad jie galėtų parengti paraiškas ir užtikrinti atitiktį šio reglamento reikalavimams. Todėl šis reglamentas turėtų būti pradėtas taikyti po dviejų mėnesių nuo jo įsigaliojimo;
                  
               
                     (6)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (7)
                  
                  
                     ESMA dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos Europos Parlamento ir Tarybos reglamento (ES) Nr. 1095/2010 (2) 37 straipsniu, pateikti savo nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Rizika, kad lyginamuoju indeksu bus manipuliuojama
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į riziką, kad lyginamuoju indeksu bus manipuliuojama, apima bent šiuos aspektus:
            
                        a)
                     
                     
                        ar lyginamasis indeksas grindžiamas sandorių duomenimis;
                     
                  
                        b)
                     
                     
                        ar duomenų teikėjai yra prižiūrimi subjektai;
                     
                  
                        c)
                     
                     
                        ar taikomos priemonės, kuriomis didinamas pradinių duomenų pagrįstumas;
                     
                  
                        d)
                     
                     
                        ar administratoriaus organizacinė struktūra mažina paskatas manipuliuoti;
                     
                  
                        e)
                     
                     
                        ar administratorius turi finansinių interesų, susijusių su finansinėmis priemonėmis, finansinėmis sutartimis ar investiciniais fondais, susietais su tuo lyginamuoju indeksu;
                     
                  
                        f)
                     
                     
                        ar yra įrodytų manipuliavimo tuo pačiu indeksu arba panašią metodiką naudojančiu ir panašaus dydžio ir organizacinės struktūros administratoriaus teikiamu lyginamuoju indeksu atvejų.
                     
                  
         
            2 straipsnis
            Pradinių duomenų pobūdis
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į pradinių duomenų pobūdį, apima bent šiuos aspektus:
            
                        a)
                     
                     
                        jei pradiniai duomenys yra sandorių duomenys, ar administratorius yra rinkos arba ekonomikos realijos, kuriai įvertinti skirtas tas lyginamasis indeksas, dalyvis;
                     
                  
                        b)
                     
                     
                        jei pradinius duomenis teikia duomenų teikėjai, ar duomenų teikėjai turi finansinių interesų, susijusių su finansinėmis priemonėmis arba finansinėmis sutartimis, susietomis su tuo lyginamuoju indeksu, arba galėtų gauti pelno dėl investicinio fondo, kuris vertinamas tuo lyginamuoju indeksu, veiklos rezultatų;
                     
                  
                        c)
                     
                     
                        jei pradiniai duomenys gaunami iš trečiojoje šalyje esančių biržų arba prekybos sistemų, ar toms biržoms arba prekybos sistemoms taikoma reguliavimo ir priežiūros sistema, kuria užtikrinamas pradinių duomenų teisingumas;
                     
                  
                        d)
                     
                     
                        jei pradinius duomenis sudaro kotiruotės, ar kotiruotės yra tvirtosios, ar orientacinės ir ar joms taikomi tinkami kontrolės mechanizmai.
                     
                  
         
            3 straipsnis
            Interesų konfliktų lygis
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į interesų konfliktų lygį, apima bent šiuos aspektus:
            
                        a)
                     
                     
                        ar administratorius turi finansinių interesų, susijusių su finansinėmis priemonėmis arba finansinėmis sutartimis, susietomis su tuo lyginamuoju indeksu, arba galėtų gauti pelno dėl investicinio fondo, kuris vertinamas tuo lyginamuoju indeksu, veiklos rezultatų;
                     
                  
                        b)
                     
                     
                        jei lyginamasis indeksas grindžiamas teikiamais pradiniais duomenimis, ar administratoriaus santykiams su duomenų teikėjais taikomi tinkami kontrolės mechanizmai;
                     
                  
                        c)
                     
                     
                        ar administratorius yra įdiegęs kontrolės ar kitas priemones, kuriomis veiksmingai mažinami galimi interesų konfliktai.
                     
                  
         
            4 straipsnis
            Administratoriaus veikimo pagal savo diskreciją lygis
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į administratoriaus veikimo pagal savo diskreciją lygį, apima bent šiuos aspektus:
            
                        a)
                     
                     
                        jei pagal lyginamojo indekso metodiką administratoriui leidžiama daryti ekspertinę išvadą, ar išvada daroma arba pagal savo diskreciją veikiama pakankamai skaidriai;
                     
                  
                        b)
                     
                     
                        jei lyginamasis indeksas grindžiamas įverčiais, administratoriaus įdiegtų vidaus kontrolės priemonių veiksmingumą.
                     
                  
         
            5 straipsnis
            Lyginamojo indekso poveikis rinkoms
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į lyginamojo indekso poveikį rinkoms, apima bent šiuos aspektus:
            
                        a)
                     
                     
                        jei lyginamasis indeksas itin svarbus konkrečiai rinkai ar rinkoms, ar lyginamojo indekso tapimas nepatikimu sutrikdytų tos rinkos ar rinkų veikimą ir ar yra tinkamų to lyginamojo indekso pakaitalų;
                     
                  
                        b)
                     
                     
                        jei lyginamasis indeksas atitinka reikalavimus, kad būtų laikomas svarbiu lyginamuoju indeksu pagal Reglamento (ES) 2016/1011 24 straipsnio 1 dalies b punktą, ir ta informacija yra žinoma kompetentingai institucijai, atitinkamą kiekybinį finansinių priemonių, finansinių sutarčių ar investicinių fondų, susietų su tuo lyginamuoju indeksu, santykį su atitinkamų priemonių verte valstybėje narėje.
                     
                  
         
            6 straipsnis
            Lyginamojo indekso teikimo pobūdis, mastas ir sudėtingumas
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į lyginamojo indekso teikimo pobūdį, mastą ir sudėtingumą, apima bent šiuos aspektus:
            
                        a)
                     
                     
                        kokiu mastu pradiniai duomenys grindžiami teikiamais duomenimis, ar pradiniai duomenys yra sandorių duomenys ir kaip į tą mastą atsižvelgiama taikant administratoriaus įdiegtus kontrolės mechanizmus;
                     
                  
                        b)
                     
                     
                        apdorotinų pradinių duomenų kiekį ir duomenų šaltinių skaičių;
                     
                  
                        c)
                     
                     
                        ar administratorius turi pakankamai techninių priemonių pradiniams duomenims nuolat ir patikimai apdoroti;
                     
                  
                        d)
                     
                     
                        ar dėl metodikos kyla operacinė rizika apdorojant pradinius duomenis;
                     
                  
                        e)
                     
                     
                        kokiu mastu administratorius kliaujasi duomenų teikėjais nustatydamas lyginamąjį indeksą.
                     
                  
         
            7 straipsnis
            Lyginamojo indekso svarba finansiniam stabilumui
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į lyginamojo indekso svarbą finansiniam stabilumui, apima bent finansinių priemonių, finansinių sutarčių ir investicinių fondų, susietų su tuo lyginamuoju indeksu, bendros vertės ir valstybės narės finansų sektoriaus bei bankų sektoriaus viso turto santykių vertinimą, jei ta informacija yra žinoma kompetentingai institucijai.
         
         
            8 straipsnis
            Finansinių priemonių, finansinių sutarčių ir investicinių fondų, susietų su lyginamuoju indeksu, vertė
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į finansinių priemonių, finansinių sutarčių ar investicinių fondų, susietų su lyginamuoju indeksu, vertę, apima bent šiuos aspektus:
            
                        a)
                     
                     
                        visų finansinių priemonių, finansinių sutarčių ir investicinių fondų, susietų su lyginamuoju indeksu, bendrą vertę įtraukiant visas su lyginamuoju indeksu susietas bet kokio išpirkimo arba įsipareigojimų vykdymo termino priemones, jei jos žinomos kompetentingai institucijai;
                     
                  
                        b)
                     
                     
                        ar lyginamojo indekso naudojimas koncentruotas atskirose finansinės priemonės, finansinės sutarties ar investicinio fondo kategorijose;
                     
                  
                        c)
                     
                     
                        jei lyginamasis indeksas yra svarbus lyginamasis indeksas pagal Reglamento (ES) 2016/1011 24 straipsnio 1 dalies a punktą, ir tai žinoma kompetentingai institucijai, kiek bendra finansinių priemonių, finansinių sutarčių ir investicinių fondų, susietų su tuo lyginamuoju indeksu, vertė yra artima ribinėms vertėms, nurodytoms to reglamento 20 straipsnio 1 dalies a punkte ir c punkto i papunktyje.
                     
                  
         
            9 straipsnis
            Administratoriaus dydis, organizacinė forma arba struktūra
            Papildomi kriterijai, kuriuos kompetentinga institucija turi apsvarstyti pagal Reglamento (ES) 2016/1011 25 straipsnio 3 dalį atsižvelgdama į administratoriaus dydį, organizacinę formą arba struktūrą, apima bent šiuos aspektus:
            
                        a)
                     
                     
                        jei lyginamųjų indeksų teikimas nėra pagrindinė administratoriaus verslo veikla, ar lyginamojo indekso teikimas organizaciškai atskirtas arba ar yra įdiegta kitų tinkamų priemonių siekiant išvengti interesų konfliktų;
                     
                  
                        b)
                     
                     
                        jei administratorius priklauso grupei ir vienas ar daugiau grupės subjektų yra faktiniai arba potencialūs lyginamojo indekso naudotojai, ar administratorius veikia savarankiškai ir ar administratorius yra įdiegęs kitų tinkamų priemonių siekdamas išvengti interesų konfliktų.
                     
                  
         
            10 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2019 m. sausio 25 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. liepos 13 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).